钦定古今图书集成/明伦汇编/官常典/第315卷 > 张𬀩
## 钦定古今图书集成/明伦汇编/官常典/第315卷 > 张𬀩

按《金史》本传：“𬀩字明仲，莒州日照县人。博学该通，登
正隆五年进士第，调陈留主簿，淄州酒税副使，课增
羡，迁昌乐令，改永清令，补尚书省令史，除太常博士，
兼国子助教。丁父忧。服除，调山东东路转运副使，入
为太常丞，兼左赞善大夫。章宗封原王，兼原王府文
学。章宗册为皇太孙，复为左赞善，转左谕德，兼太常”
丞，充宋国报谕使。至旴𣅿，宋人请赴宴，𬀩曰：“大行在
殡，未可及。”受赐，不舞蹈。宋人服其知礼。使还，迁太常
少卿，兼修起居注，改礼部郎中，修起居注如故。迁右
谏议大夫，兼礼部侍郎。明昌元年，太傅徒单克宁薨，
章宗欲亲为烧饭。是时，孝懿皇后梓宫在殡，𬀩奏：“仰
惟圣慈，追念勋臣，恩礼隆厚，孰不感劝！太祖时享，尚
且权停，若为大臣烧饭，礼有未安。今已降恩旨，圣意
至厚，人皆知之。乞俯从典礼，则两全矣。”章宗从之。上
封事者，言提刑司可罢，𬀩上疏曰：“陛下即位，因民所
利，更法立制，无虑数十百条。提刑之设，政之大者，若
为浮议所摇，则内外无所取信。唐开元中，或请选择
守令，停采访使，姚崇”奏：“十道采访，犹未尽得人，天下三百馀州县多数倍，安得守令皆称其职？然则提刑
之任，诚不可罢，择其人而用之，生民之大利，国家之
长策也。”因举汉刺史六条以奏，上曰：“卿言与朕意合。”
礼部尚书孙即、康鞫治镐王永中事，还奏寺，有诏复讯
群臣举𬀩及兵部侍郎乌古论庆寿。上使参知政事
马琪谕𬀩曰：“百官举阅实镐王事，要勿屈抑其人，亦
不可亏损国法。”上因谓宰臣曰：“镐王视永蹈为轻。”马
琪曰：“人臣无将，由是永中之狱决矣。”霍王从彝母早
死，温妃石抹氏养之。明昌六年，温妃薨，上问从彝丧
服，𬀩奏：“慈母服齐衰三年，桐杖布冠，礼也。从彝近亲
至尊，压降与臣下不同。乞于未葬以前，服白布衣、绢
巾，既葬止用素服终制，朝会从吉。”上从其奏。承安元
年八月壬子，上召𬀩至内殿，问曰：“南郊大祀，今用度
不给，俟他年可乎？”𬀩曰：“陛下即位于今八年，大礼未
举，宜亟行之。”上曰：“北方未宁，致斋之际，有不测奏报
何如？”对曰：“岂可逆度而妨大礼。今河平岁丰，正其时
也。”上复问曰：“僧道三年一试，八十取一，不亦少乎？”对
曰：“此辈浮食，无益有损，不宜滋益也。”上曰：“周武帝、唐
武宗、后周世宗皆贤君，其寿不永，虽曰偶然，似亦有
因也。”对曰：“三君矫枉太过，今不毁除，不崇奉，是为得
中矣。”是岁，郊见上帝焉。顷之，翰林修撰路铎论胥持
国不可再用，因及董师中，趋走持国及丞相襄之门。
上曰：“张𬀩父子必不如是也。”三年，为御史大夫，恳辞，
不许。明年，坐奏事不实，夺一官，解职。起为安武军节
度使致仕，例给半俸，久之，𬀩不复请，遂止。𬀩自妻卒
后不娶，亦无姬侍。斋居与子行简讲论古今，诸孙课
诵其侧，至夜分乃罢，以为常。历太常、礼部二十馀年，
最明《古今礼》学家法，为士族仪表。子行简、行信。行信
自有传。